Ruuansulatuskanavan läpikulun tutkimus

Sinulle on varattu ruuansulatuskanavan läpikulun tutkimus. Tutkimuksella voidaan diagnosoida krooninen ummetus tai muita paksusuolen läpikulun ongelmia. Tutkimuksessa käytetään Transit Pellets -kapseleita ja otetaan röntgenkuva vatsan alueelta. Lue kapseleiden käyttöohje huolellisesti ja noudata ohjeita.

Tutkimukseen valmistautuminen

Saat Transit Pellets -kapselit lähettävästä yksiköstä ajanvarauskirjeen mukana.

Jos olet tai epäilet olevasi raskaana, ota yhteyttä sinua hoitavaan poliklinikkaan. Raskaana oleville tutkimusta ei tehdä.

Tutkimusviikon aikana et saa käyttää mitään laksatiivisia lääkkeitä (suolen toimintaa kiihdyttäviä valmisteita, suolen sisältöä lisääviä kuituja, suppoja tai peräruiskeita). Muut lääkkeet saat ottaa normaalisti. Noudata tavanomaista ruokavaliotasi tutkimusviikon aikana.

Tutkimuksen suorittaminen

Ota kapselit sovittuun kellon aikaan läpipainopakkauksen numeroiden järjestyksessä. Yksi (1) kapseli päivässä ensimmäiset viisi (5) päivää. Kuudentena (6.) päivänä otetaan kaksi kapselia kahdentoista (12) tunnin välein. Noudata sovittua aikataulua tarkkaan. Noudata myös röntgenkuvaukselle varattua aikaa seitsemäntenä (7.) päivänä. Kapselit nielaistaan kokonaisena. Voit nielaista ne veden, jugurtin tai soseen kanssa.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Päivä** | 1 | 2 | 3 | 4 | 5 | 6:1 | 6:2 | 7 |
| Kellonaika |  |  |  |  |  |  |  |  |
| Renkaanmuotoiset markkerit | x | x | x | x | x |  |  |  |
| Putkenmuotoiset markkerit |  |  |  |  |  | x | x |  |
| Vatsan röntgenkuva |  |  |  |  |  |  |  | Röntgenkuva |

Jos olet poikennut annetusta ohjeesta, kerro siitä kuvaavalle röntgenhoitajalle.

Tutkimuksen jälkeen

Kapselit ovat vaarattomia, ne poistuvat ruuansulatuskanavasta ulosteen mukana.

Tuloksen tehdystä tutkimuksesta saat sinua hoitavalta lääkäriltä.

Jos sinulla on kysyttävää tästä tutkimuksesta, voit soittaa arkisin kello 8.00–11.00 ja 12.00–14.00 puhelin 08 315 3286 (Oys Keskusröntgen/ F-röntgen).